《清明出郭访袁忠悯墓》
清代·胡思敬

行行路何纡，黯黯春将暮。老鸦衔纸钱，挂在梧桐树。

十亩荒园径丈碑，云是胜朝都督墓。都督来，敌胆怖。

手挽强弓身短裤，八千健儿塞下募，召封平台中使趣，宠以貂裘劳以酺。

一朝谣诼起，五城塞黄雾。大道横尸不敢收，妻孥尽室投边戍。

沈阳铁骑坚如山，设间陷君君勿悟。峣峣龙井关，谁实纵之度。

慷慨勤王师，千里来相赴。自坏长城快敌雠，九州一错真难铸。

地下孤魂不可招，閟宫疑有神呵护。珠娘窈窕来上坟，沽酒脱裙香满路。

乱世生才疑不祥，蛾眉愈好人愈妒。君不见辽师一溃关门开，经略烦冤向谁诉。

头颅裹血行九边，尚坐汪杨代行赂。

作者简介：胡思敬，字漱唐，号退庐，江西新昌人。光绪乙未进士，改庶吉士，历官广东道监察御史。有《退庐集》。